33. schôdza NR SR - 4.deň - A. dopoludnia
Dátum: 2025-03-28
Poslanec: Hargaš, Ján (PS)
Druh vystúpenia: Vystúpenie v rozprave

84. Ďakujem za slovo. Tú hlavnú, vecnú pointu zákona už zhrnul pán minister vo svojom úvodnom slove, takže k tomu sa veľmi netreba nejak vyjadrovať. Áno, je to transpozícia, takže po tej obsahovej stránke tam až taký veľký problém nevidíme. K čomu sa ale budem vyjadrovať, je tá nákladová časť tohto zákona, pretože z doložky nám vyplýva, že len na úpravy systémov, informačných systémov finančnej správy, ministerstva financií atď., atď. treba vyčleniť takmer milión eur. Milión eur, to v čase konsolidácie nie je úplne zanedbateľná položka, včera sme tu schválili doživotnú rentu generálneho prokurátora za milión eur, dneska transpozícia, bum, ďalších milión eur. Čiže ja to len zosumarizujem, hej, rozpočtový informačný systém náklady na úpravu systémov, 340-tisíc, centrálny konsolidačný systém, 120-tisíc, bordel finančnej správy, 186-tisíc, konsolidovaný register účtových závierok, 234-tisíct, integrovaný systém finančnej správy, teda hlavný systém finančnej správy, 30-tisíc, všetko dohromady: 900-tisíc, viac ako 900-tisíc. No, a nie je to, nie je to malá položka, a teda vo vzťahu na konsolidáciu sa chcem na to spýtať, pretože ešte v septembri bola vydaná správa ÚHP, vašich analytikov, pán minister, na ministerstve financií, ktorí hovorili, že aj na takýchto prevádzkových a rozvojových výdavkoch existuje v štáte potenciál na úsporu 30 %, čiže dneska sa tu bavíme o milióne ako náklad na tento zákon, a analytici hovoria, že nemusel by to byť milión, mohlo by to byť 600-tisíc. Ja neviem, či si úplne vieme takto dovoliť rozhadzovať peniaze v tomto čase, a teda tá cesta ku tomu, ako tu z milióna spraviť 600-tisíc je, že, chápem, že máte tam nejakých dodávateľov tých systémov, s ktorými sa ťažko vyjednáva, lebo majú nejak podpísané zmluvy, no len už dlhú dobu, a ak teda svoje služby vám ponúkajú za nejaké sadzby. Architekta za, ja neviem, 700 eur na deň, programátora za 500 eur na deň a pod., za nejaké sadzby. No ale už niekoľko rokov ÚHP, benchmarkuje tieto sadzby, za aké sadzby nakupuje štát IT služby. A podľa tých benchmarkov tie sadzby by mohli byť oveľa nižšie, pretože sú inštitúcie v štáte, ktoré nakupujú lacnejšie ako napr. na finančnej správe. No a touto logikou sa vlastne ÚHP dostalo k tomu odporúčaniu, že ak by sme všetci nakupovali za benchmarkové sadzby, čiže za nejaké priemerné sadzby, tak ten potenciál tej úspory v štáte je 30 %. Čiže v tomto konkrétnom prípade by to nemusel byť milión, ale bolo by to 600-tisíc. No a ja sa teda chcem spýtať, že teda valí sa na nás druhá vlna konsolidácie. Ja som vás už pri tej prvej vlne konsolidácie upozorňoval na to, že ak hľadáte potenciálne úspory na strane štátu, tak vaši vlastní analytici vám hovoria, že len na týchto IT výdavkoch by sa dalo usporiť 30 %, čo v celkovom rozsahu štátnych IT výdavkov vychádza asi na 100 mil. ročne. Hej, 100 mil. ročne. Tak v tej prvej vlne konsolidácie ste sa do toho nejak nemali, že by ste s tým niečo robili, tak sa chcem spýtať, že či teraz pri tej druhej vlne konsolidácie, už budete hľadať úspory aj v týchto výdavkoch. Je koniec marca, teraz niekedy sa pomaličky, ale isto začnú rozbiehať rozpočtové kolesá všetkých tých rokovaní medzi ministerstvami, takže či na tých rokovaniach, keď príde nejaké ministerstvo a bude obhajovať svoje výdavky na IT, tak či im poviete, že 30 % dole, alebo sem ani nechoďte , lebo o tom, o tom je šetrenie na strane výdavkov štátu, a teda hovorím to pri tomto zákone, pretože tu máme krásny príklad toho, že mohli by sme platiť menej za transpozíciu tohto nariadenia, ak by ste naozaj motivovali tie ministerstvá k tomu, aby znižovali sadzby, za ktoré nakupujú IT služby, ak by využívali nejaké centrálne rokovanie s dodávateľmi, využívali tú silu štátu, že tí dodávatelia nedodávajú len pre jednu inštitúciu, ale pre ďalších desať v rámci štátnej správy, a treba s nimi tak aj vyjednávať, z nejakej pozície tej sily, že máte tu u nás desať kontraktov, a nie jeden, a preto chceme vidieť nejakú poriadnu úsporu . Takže to je moja otázka, po vecnej stránke zákon transpozície tam nie je čo veľmi namietať, len teda bude nás to stáť milión, a tam už namietam. Ďakujem.